Staat moet bewys 'terreurtweeling' is wettig vasgetrek | Maroela Media
Die saak teen die sogenaamde "terreurtweeling", Brandon-Lee en Tony-Lee Thulsie, is Donderdag weer in die Johannesburg-landdroshof uitgestel om die staat toe te laat om verklarings voor te berei wat bewys dat die tweeling se inhegtenisneming wettig was.
Die Thulsie-tweeling is meer as twee weke gelede in hegtenis geneem op aanklagte dat hulle die Amerikaanse ambassade en Joodse instellings in Suid-Afrika namens die Islamitiese Staat (Isis) wou opblaas.
Die hof was veronderstel om reeds die twee se borgtogaansoek aan te gehoor het, maar dit is uitgestel nadat adv. Annelene van den Heever, die tweeling se regsverteenwoordiger, aangevoer het dat haar kliënte onregmatig in hegtenis geneem is.
Landdros Pieter du Plessis het gesê 'n aansoek is amptelik deur die tweeling gebring waarin hulle sê dat hulle onregmatig in hegtenis geneem is. Van den Heever het aangevoer dat die verklarings wat reeds ingedien is ook gebruik kan word in die aansoek oor die onregmatige inhegtenisnemings, maar Du Plessis het dit geweier en versoek dat 'n nuwe stel verklarings ingedien moet word.
Die saak is uitgestel om die verdediging kans te gee om die verklarings voor te berei.
Nadat die saak vandag hervat is, het Van den Heever 'n nuwe stel verklarings van die tweeling ingedien. In die verklarings voer die Thulsie-broers aan dat daar geen lasbriewe vir arrestasie aan hulle voorgehou is toe lede van die Valke hulle vroeër die maand in hegtenis geneem het nie.
Du Plessis het gesê die staat het 'n verpligting om op die aantygings in die verklarings te reageer en te bewys dat die tweeling regmatig in hegtenis geneem is. Indien die staat dit nie kan bewys nie, sal Du Plessis noodgedwonge moet beslis dat hulle vrygelaat word.
Adv. Chris MacAdam, die staatsaanklaer, het versoek dat die staat tyd gegun word om sy verklarings voor te berei. Die saak is tot Vrydag uitgestel.
ag vader, is hulle menseregte nou weer geskend.
Ag nee wat as dit nou eers wee so gaan kan ek julle waarborg hierdie mense gaan NIKS oorkom nie…….Hierdie mense ken ook elke trick in die misdaad boek..
Kan nou nie verstaan, van wanneer AF moet jy n lasbrief he om misdadigers te arresteer
Dis mos hoe dit in die Amerikaanse movies gedoen word. Dis snert dat dade wat neerkom op terrorisme in lekkergoedpapier toegedraai word en skuldiges elke truuk in die boek ken en gebruik om straf te vermy.
Maak nie saak hoe hulle vasgetrek was nie, solank die goed nou net in tronk sit sodat hulle nie onskuldige mense doodmaak nie. Menseregte moet net aan die onskuldiges behoort, misdadigers soos hierdie moet hard gepenaliseer word en daarom moet hulle eintlik nie regte he nie. Die wereld is te sag, ons moet hard word, dis al wat sal help!